རྒྱ་གཞུང་གིས་རྔ་བའི་རྫོང་ཐོག་ཏུ་བོད་རང་དབང་གི་སྐད་འབོད་གནང་མཁན་གཞོན་སྐྱེས་རྩོམ་པ་པོ་གྲྭ་བསྟན་འཛིན་དགེ་ལེགས་འཛིན་བཟུང་གིས་གར་ཁྲིད་ཅི་བྱས་ཀྱི་གནས་ཚུལ་ཤེས་རྟོགས་ཐུབ་མེད་འདུགའདི་ག་ལྟེ་གནས་ཁང་ལ་གནས་ཚུལ་འབྱོར་གསལ་ལྟར་ན།ཟླ་འདིའི་ཕྱི་ཚེས་༦ཉིན་རྔ་བ་ཀིརྟི་དགོན་གྱི་དགེ་འདུན་པ་དང་གཞོན་སྐྱེས་རྩོམ་པ་པོ་བསྟན་འཛིན་དགེ་ལེགས་ཞུ་བ་ཞིག་གིས་རྔ་བའི་རྫོང་ཐོག་ཏུ་བོད་རང་དབང་གི་སྐད་འབོད་གནང་ཡོད་པ་དང་།དེ་མ་ཐག་ཉེན་རྟོག་པ་ཐོན་ནས་ཁོང་འཛིན་བཟུང་བཙན་ཁྲིད་ཀྱིས་བཀག་ཉར་བྱས་ཡོད་ཅིང་།རྒྱ་གཞུང་གིས་བོད་ཕྱི་ནང་གི་འབྲེལ་ལམ་གཙོ་བོ་ལག་འཁྱེར་ཁ་པར་དང་འཕྲིན་ཕྲན་སོགས་ལ་ཞིབ་བཤེར་དང་སྟངས་འཛིན་ཤུགས་ཆེན་བྱས་པའི་རྐྱེན་གྱིས།ད་ལྟ་དགེ་འདུན་པ་བསྟན་འཛིན་དགེ་ལེགས་ས་གནས་གང་དུ་བཀག་ཉར་བྱས་ཡོད་པ་དང་།ཁོང་གི་གནས་སྟངས་ཅི་འདྲ་ཡིན་པ་སོགས་ཞིབ་ཕྲའི་གནས་ཚུལ་ལ་རྒྱུས་ལོན་བྱུང་ཐུབ་མེད་པ་རེད།གནས་ཚུལ་མཁོ་སྤྲོད་པས་བརྗོད་དོན་ལྟར་ན།དགེ་འདུན་པ་བསྟན་འཛིན་དགེ་ལེགས་འཇུ་བཟུང་བཙན་ཁྲིད་མ་བྱས་པའི་སྔོན་ལ་ཁོང་གིས་འཕྲིན་ཕྲན་རྒྱལ་ལྗོངས་སུ་ཁྱེད་ཅག་གིས་བལྟས་ན་ང་རང་འདུག་བཟོད་དམ་ཞེས་དང་རྒྱ་ནག་ཀྲུང་གོར་ལབ་པ་ཞེས་པའི་སྙན་རྩོམ་གཉིས་སྔ་རྗེས་སུ་སྤེལ་ཡོད་པ་དང་།ཁོང་ནམ་རྒྱུན་ས་རིན་ཞེས་པའི་སྨྱུག་མིང་སྤྱད་དེ་རྩོམ་ཡིག་མང་པོ་འབྲི་མཁན་ཞིག་ཡིན་འདུག།ཁོང་གི་ཕ་ཡུལ་རྔ་བ་རྨེའུ་རུ་མ་རུ་ཆེན་གཉིས་པའི་ཡོ་ཚང་སྡེ་ནས་ཡིན་ཞིང་།ཁོང་གི་ཕ་མིང་ལ་མ་ཉོ་དང་མ་མིང་ལ་དཀོན་སྒྲོལ་ཞུ་བ་དང་།ད་ལྟ་རང་ལོ་༡༨ཡིན་པའི་བསྟན་འཛིན་དགེ་ལེགས་ནི་རྔ་བ་ཀིརྟི་དགོན་གྱི་གྲྭ་བ་ཡིན་པ་རེད།རྒྱ་གཞུང་གིས་མེས་རྒྱལ་བརྟན་སྲུང་དང་ཁ་བྲལ་ལ་ངོ་རྒོལ་སོགས་ཀྱི་མིང་བྱང་སྣ་ཚོགས་འོག་ཏུ་བོད་མིའི་སྤྱི་ཚོགས་བརྒྱུད་ལམ་ཁག་དང་།དམིགས་བསལ་ཁ་པར་དྲ་ལམ་ལ་ཞིབ་བཤེར་དམ་དྲག་ཤུགས་ཆེར་བཏང་སྟེ།སྒེར་དབང་ཐོབ་ཐང་ལ་རྡོག་རོལ་ཚབ་ཆེན་བཏང་བས།བོད་མི་ཚོས་གྲོགས་ཉེ་འབྲེལ་ཕན་ཚུན་བར་ཁ་བརྡ་དང་བསམ་ཚུལ་བརྗེ་རེས་ཙམ་ཡང་བྱེད་དབང་མེད་པའི་གནས་སྟངས་ཤིག་ཆགས་ཡོད་ལ།ལྷག་པར་དུ་ད་ལོ་ནས་རྒྱ་གཞུང་གིས་ནག་སེལ་གཤེད་བཅོམ་ཆེད་དོན་འཐབ་རྩོད་ཟེར་བ་དང་དྲ་རྒྱའི་བདེ་འཇགས་བཅའ་ཁྲིམས་ཟེར་བ་སོགས་ཁྲིམས་སྒྲིག་འདྲ་མིན་སྣ་ཚོགས་གཏན་འབེབས་དང་ལག་བསྟར་ཤུགས་ཆེར་བཏང་སྟེ་བོད་མི་ཚོའི་ཉིན་རེའི་འགྲོ་འདུག་བསམ་སྤྱོད་ལ་དོགས་ཟོན་མྱུལ་ཞིབ་དང་ཉེས་འཛུགས་ཁྲིམས་ཆད་བཙན་འགེལ་བྱེད་བཞིན་པའི་རྐྱེན་གྱིས།སྔར་ལོ་དང་བསྡུར་ན་ད་ལོ་ནས་བོད་ནང་གི་དངོས་ཡོད་གནས་སྟངས་ལ་ཞིབ་འཇུག་རྒྱུས་ལོན་བྱེད་རྒྱུ་ཧ་ཅང་ཁག་པོ་ཆགས་ཡོད།འདི་ག་ལྟེ་གནས་ཁང་གི་ངོས་ནས།རྒྱ་གཞུང་གིས་བསྟན་འཛིན་དགེ་ལེགས་འཛིན་བཟུང་བཙན་ཁྲིད་ཀྱིས་གར་སོང་ཆ་མེད་བཟོས་པར་བློ་འཚབ་བྱེད་ཀྱིན་ཡོད་ལ།རྒྱ་ནག་དམར་ཤོག་གཞུང་གིས་ངེས་པར་དུ་བསྟན་འཛིན་དགེ་ལེགས་ཀྱི་ནང་མིར་ཁོང་ས་གནས་གང་དུ་བཀག་ཉར་བྱས་ཡོད་པ་དང་ཁོང་གི་གནས་སྟངས་ཅི་འདྲ་ཡིན་པའི་གནས་ཚུལ་གསལ་བཤད་ཀྱིས།ཆ་རྐྱེན་ཅི་ཡང་མེད་པའི་ཐོག་ནས་ཁོང་མྱུར་དུ་གློད་གྲོལ་གཏོང་དགོས་ལ།རྒྱ་གཞུང་གིས་ཁོང་ལ་མི་སྤྱོད་ལས་འདས་པའི་གདུག་རྩུབ་དང་སྡུག་སྦྱོང་མནར་གཅོད་ཀྱིས་འཁོན་ལན་མི་སློག་པར།རང་དབང་གི་སྒོ་ནས་ཁོང་ལ་སོ་སོའི་འགྲོ་བ་མིའི་ཐོབ་ཐང་ལོངས་སུ་སྤྱོད་འཇུག་དགོས་པའི་ཛ་དྲག་གི་འབོད་སྐུལ་ཞུ་བཞིན་ཡོད།